和通判太博雞冠花十韻
作者：梅堯臣
朝代：宋

paragraphs: 神農記百卉，五色異甘酸。
乃有秋花實，全如雞幘丹。
籠煙何聳聳，泫露更團團。
取譬可無意，得名殊足觀。
逼真歸造化，任巧即彫剜。
赤玉書留魏，丹砂句誦韓。
誠能因物比，誰謂一時難。
有客驅辭穎，臨風運筆端。
嘗嗟古吟缺，每惜此芳殘。
揣情苦精妙，繼音慙未安。